喜雪
作者：陳襄
朝代：宋

paragraphs: 有客何方來，粲然游我庭。
推戶出見之，顔色如瑶英。
問之不吾語，微風若聞聲。
曰予朔方士，飲子南方名。
萬里不相識，修塗一來經。
聞子官大府，高車塵冥冥。
有言未嘗吐，低頭斂光精。
西人趨向異，念予孤蒙行。
我欲友其德，顧己鴻毛輕。
予起謝不敏，過辭非予聆。
感子虛白德，來化純愚誠。
高風激萬世，凜如伯夷清。
留子永今日，願言報英瓊。